**Srednja škola Gračac**

Školska 8, 23440 Gračac

Tel./fax.: 023 773 870

e-mail: ss-gracac@ss-gracac.skole.hr

web: <https://ss-gracac.skole.hr/>

**REPUBLIKA HRVATSKA**

**ZADARSKA ŽUPANIJA**

**SREDNJA ŠKOLA GRAČAC**

**PROCJENA POSTOJEĆEG STANJA I ANALIZA RIZIKA U SREDNJOJ ŠKOLI GRAČAC**



Gračac, ožujak 2025. godine

Temeljem točke 6. Protokola o kontroli ulaska i izlaska u školske ustanove koje je donijelo Ministarstvo znanosti, obrazovanja i mladih 02. siječnja 2025. godine (KLASA: 602-01/24-01/00527, URBROJ: 533-05-25-0003) i članka 1. Odluke o imenovanju školskog sigurnosnog tima u Srednjoj školi Gračac (KLASA: 011-03/25-03/6, URBROJ: 2198-1-70-25-1)od 20. siječnja 2025. godine, Školski sigurnosni tim Srednje škole Gračac dana 25. ožujka 2025. godine donio je

**Procjenu postojećeg stanja i analizu rizika**

**I.**

S ciljem osiguravanja veće sigurnosti u Srednjoj školi Gračac (u daljnjem tekstu: Škola), zaštite učenika i svih radnika Škole te prevencije mogućih situacija povećanog rizika, Školski sigurnosni tim donio je Procjenu postojećeg stanja i analize rizika u Srednjoj školi Gračac koju čine sljedeći dokumenti:

1. Opći podaci Škole
2. Podaci o objektima
3. Podaci o postojećem sigurnosnom stanju
4. Rizici sigurnosti u Školi

**II.**

Temeljem ove Procjene izradit će se Plan sigurnosti Škole.

 Predsjednica školskog sigurnosnog tima:

 \_\_\_\_\_\_\_\_\_\_\_\_\_\_\_\_\_\_\_\_

Sigurnosni sustav Srednje škole Gračac temelji se zakonskim propisima, pravilnicima, tehničkim rješenjima i organizacijskim mjerama koje osiguravaju zaštitu učenika, zaposlenika i posjetitelja Škole. Škola kontinuirano ulaže napore u održavanje visokog standarda sigurnosti kroz implementaciju preventivnih mjera i redovitu procjenu ugroženosti. Unatoč tome, postoji dosta prostora da se donesu nove mjere kojima će se poboljšati sigurnosni sustav Srednje škole Gračac.

Sigurnosna analiza rizika Srednje škole Gračac temelji se na procjeni potencijalnih opasnosti koje mogu ugroziti sigurnost učenika, zaposlenika i posjetitelja škole. Rizici su kategorizirani prema fizičkoj sigurnosti, digitalnoj sigurnosti, prevenciji nasilja i sigurnosti školskog okoliša.

1. **OPĆI PODACI ŠKOLE**

|  |  |  |  |
| --- | --- | --- | --- |
| Red.br. | Naziv podatka | Opis podatka | Opaska |
| 1. | Naziv | Srednja škola Gračac |  |
| 2. | Sjedište i adresa | Školska 8 |  |
| 3. | OIB | 03363221827 |  |
| 4. | MB | 03312224 |  |
| 5. | Šifra u MZOM | 13-027-527 |  |
| 6. | Djelatnost | Odgoj i obrazovanje |  |
| 7. | Broj razrednih odjela | 6 |  |
| 8. | Ukupan broj učenika | 33 |  |
| 9. | Broj radnika | 24 |  |

1. **PODACI O OBJEKTIMA ŠKOLE – fizička sigurnost učenika i zaposlenika**

Srednja škola Gračac svoju djelatnost obavlja kao javnu službu u 2 objekta:

1. Objekt školske zgrade koja se sastoji od prizemlja i 1. kata
2. Objekt sportske dvorane.

**2.1. Objekt školske zgrade**

*a) Prizemlje*

U prizemlju školske zgrade u glavnom hodniku s desne strane glavnih ulaznih vrata nalazi se dvije prostorije za ostavu/spremište, čajna kuhinja, 3 sanitarna čvora, blagavaonica, radionica za praktičnu nastavu, zbornica, kabinet za kemiju i biologiju. Nasuprot glavnih ulaznih vrata nalazi se ured ravnateljice. S lijeve strane ulaznih vrata nalazi se prostorija za roditelje, knjižnica, ured pedagoga, računovodstvo, ured tajnika. Između knjižnice i ureda pedagoga nalaze se staklena vrata iza kojih se nastavlja hodnik koji vodi do školske dvorane. S lijeve strane istih vrata nalazi se radionica domara (u kojoj se nalaze ulazna vrata koje koristi isključivo domar). Iz radionice se ulazi u kotlovnicu (u njoj se nalaze ulazna vrata koja se ne koriste). Nasuprot radionice za domara nalazi se radionica u kojoj se nalazi tokarski stroj (ima ulazna vrata koje koriste zakupnici sportske dvorane za ulazak u istu) sanitarni čvor, prostor za spremačice (pranje i čišćenje).

U prizemlju zgrade škole na sjevernoj strani, nalaze se dvokrilni prozori koji su dosta nisko postavljeni od tla te su se kroz njih znale događati provale u Školu. Radi zaštite od budućih provala na sve prozore zgrade (sjeverna strana) postavljene su zaštitne rešetke.

Na četiri ulaza u zgradu Škole postavljene su jednostrane brave koje onemogućavaju ulaz izvana. U objekt školske zgrade ulazi se na glavni ulaz (na sjevernoj strani zgrade) u kojem se nalazi prostor između dvoja vrata. Prva ulazna vrata su otključana od 7:00 do 15:00, a druga ulazna vrata su zaključana tijekom cijelog radnog vremena (otključana 30 minuta prije početka nastave, a zaključana 15 minuta poslije završetka nastave). Između prvih i drugih ulaznih vrata nalazi se međuprostor u kojemu se nalazi interno zvono. Svi posjetitelji koji planiraju ući u školu moraju pozvoniti i pričekati dolazak dežurnog radnika. Svi posjetitelji koji nisu radnici ili učenici Škole dužni su pružiti na uvid dežurnom radniku osobnu iskaznicu ili drugi odgovarajući dokument sa slikom radi identifikacije. Osobi koja to odbije, neće se dopustiti ulazak u Školu.

Prizemlje je povezano s 1. katom stubištem.

*b) I. kat*

Na prvom katu nalaze se arhiva, 8 učionica, 2 sanitarna čvora, specijalizirana informatička učionica, dva kabineta.

**2.2. Objekt sportske dvorane**

Prizemlje škole je hodnikom povezano sa svlačionicama na lijevoj i desnoj strani hodnika prema sportskoj dvorani.

Dvorana ima ured za nastavnika tjelesne i zdravstvene kulture u kojoj se nalazi sportska oprema. Iz istog ureda postoje i ulazna vrata koja se ne koriste.

1. **PODACI O POSTOJEĆEM SIGURNOSNOM STANJU – fizička sigurnost učenika i zaposlenika**

|  |  |  |  |  |  |
| --- | --- | --- | --- | --- | --- |
| **Potrebne mjere zaštite** | **Provodi li se predviđena mjere zaštite** | **Iznos potrebnih financijskih sredstava za realizaciju mjere** | **Jesu li osigurana financijska sredstva** | **Tko osigurava financijska****sredstva** | **Napomena** |
| Nadzor ulaza/izlaza **Objekt školske zgrade-glavna ulazna vrata** | Da, putem dežurnih radnika škole | U sklopu redovne plaće | DA | Ministarstvo znanosti, obrazovanja i mladih | **Privremeno se provodi u sklopu radne obveze** |
| **Objekt zgrade i dvorane – ostala ulazna vrata** | Vrata su uvijek zaključana i nema dežurnih radnika. | - | - | - | Vrata su uvijek zaključana. |
| Zaključavanje svih ulaznih vrata u objektu školske zgrade | DA | - | - | - | Dežurni radnici i nastavnici koji su zaduženi za određene školske prostore. |
| Prilagodba ulaznih vrata – zamjena brava | DA | Do 200 eura | DA | Materijalni troškovi Škole | Zamijenjene brave na način da se ne mogu otvoriti izvana  |
| Postavljanje zvona u međuprostoru na ulazu o objekt zgrade škole | DA |  | DA | Materijalni troškovi Škole |  |
| Centralni razglas za informiranje/video nadzor | NE |  | NE |  |  |
| Zaštitna ograda oko škole | NE |  | NE |  |  |
| Jesu li učenici upoznati s Protokolom MZOM? | DA | - | - | - | Na satima razrednika i Vijeću učenika |
| Jesu li roditelji upoznati s protokolom MZOM? | DA | - | - | - | Vijeće roditelja i roditeljski sastanci |
| Jesu li radnici upoznati s Protokolom MZOM? | DA | - | - | - | Nastavničko vijeće i Skup radnika |
| Jesu li postavljeni brojevi žurnih službi na vidnim/dostupnim mjestima? | DA | - | - | - | Ulazna porta, oglasna ploča, uredi, učionice, zbornice |
| Je li propisan način ulaska roditelja i stranaka u Školu? | DA  | - | - | - | Propisano internim aktima Škole |
| Provodi li se dosljedno propisan način ulaska roditelja i stranaka u Školu? | DA | - | - | - | U cijelosti, bez iznimke |

**3.1. Koji su rizici s obzirom na fizičku sigurnost i infrastrukturu?**

*Fizička sigurnost*

Ulazi i izlazi nisu osigurani od strane zaštitara jer se na ulaznim vratima nalaze spremačice i domar. Nedostaje nam osposobljena osoba na ulaznim vratima Škole koja bi jamčila veću razinu sigurnosti i zaštite za naše učenike i radnike. **Nitko od radnika nije educiran za poslove zaštite što predstavlja ugrozu sigurnosti učenika i zaposlenika.** Škola nema videonadzor jer radi samo u jutarnjoj smjeni a glavni ulaz je uglavnom ostakljen te se jasno vidi tko prilazi Školi. Škola ima ukupno pet (5) ulaza, od kojih je jedan (1) glavni ulaz u školsku zgradu (na sjevernoj strani zgrade). Sva ulazna vrata Škole imaju bravu koja onemogućuje izvana ulaz u Školu, a normalan izlaz iz Škole. Glavna ulazna vrata Škole otvara dežurni radnik. Unatoč postavljanju jednostranih brava na ulaznim vratima gdje je onemogućen ulazak u zgradu škole ipak postoji mogućnost ulaska izvana uslijed ljudske greške koja nastane prilikom izlaska iz Škole kad se namjerno ili slučajno ne zatvore vrata (kontrola ulaza nije pokrivena uvijek od strane radnika koji obavljaju svoje druge zadaće).

Školsko dvorište nije ograđeno zaštitnom ogradom osim na sjevernoj strani zgrade na kojoj se nalazi živa ograda. Na južnoj strani škole nalazi se požarni put kojim prometuju vozila i školski autobusi. S Općinom Gračac, Gračac Čistoća d.o.o je dogovoreno da se skine znak- „zabrane prometa osim školskih autobusa“. **Kako se uz put nalaze dvoja ulazna vrata (evakuacijska) u zgradu škole, u slučaju opasnosti i evakuacije navedeno predstavlja rizik za sigurnost učenika i zaposlenika Škole.** U planu je postaviti rampu i time zabraniti prilaz autima i autobusima.

*Infrastruktura*

Postojeći prozori, vrata i brave na ulazima u Školu su dovoljno kvalitetni i pružaju dostatnu sigurnost učenicima i radnicima Škole.

Škola ima jasno označene evakuacijske izlaze sukladno propisima protupožarne zaštite te su provedene i potrebne edukacije zaposlenika i učenika.

Učionice su označene brojevima razrednih odjela a uredi nazivima radnih mjesta kao i zbornica, knjižnica, radionice, arhiva, informatičke učionice ...

Sukladno propisima i zahtjevima zaštite na radu i protupožarne zaštite redovno provjeravamo električne sustave i alarmne uređaje te se periodično provode vježbe evakuacije.

Iako se redovno provode tehnički pregledi i servisi, postoji mogućnost kvarova na instalacijama i uređajima zbog starosti istih.

Ormarići prve pomoći se redovito nadopunjuju te je imenovan nastavnik za pružanje prve pomoći.

*Komunikacija*

Ne postoji funkcionalan i testiran službeni sustav za obavještavanje zaposlenika i roditelja, osim uobičajenih komunikacijskih kanala (mail, mobitel...). Postoji usuglašen sustav obavještavanja policije i drugih žurnih službi (vatrogasci, hitna medicinska pomoć i sl.) na način da smo potrebne brojeve istakli na vidljivim mjestima te su svi radnici educirani da u svakom trenutku reagiraju pozivom na navedene brojeve. Komunikacija s roditeljima učenika se obavlja telefonski, e mailom, putem e dnevnika te preko WhatsApp grupa koje imaju razrednici. **Zgrada škole nema centralni razglas za informiranje.**

Srednja škola Gračac redovito održava sastanke s lokalnom policijskom postajom sukladno Sporazumu o međuresornoj suradnji i koordinaciji u području sprečavanja nasilja i drugih ugrožavajućih ponašanja na lokalnoj razini zajedno i s predstavnicima Općine, Socijalne skrbi, Vrtića, OŠ...

*Sigurnost u digitalnom okruženju i cyber prijetnje:*

* CARNet filteri: Blokiran je pristup neprimjerenim internetskim sadržajima putem školskih uređaja iako učenici mogu koristiti osobne mobilne uređaje za pristup neprimjerenim sadržajima.
* Zabrana korištenja mobitela: Učenicima nije dopušteno koristiti mobitele tijekom nastave osim uz odobrenje nastavnika. Nedozvoljeno korištenje mobitela povlači pedagoške mjere.
* Edukacija o digitalnoj sigurnosti: učenici se povremeno educiraju o odgovornom korištenju digitalnih tehnologija te izbjegavanju digitalnog nasilja putem društvenih mreža uključujući vrijeđanje, prijetnje i širenje dezinformacija čije posljedice se onda odražavaju na njihovo mentalno zdravlje i ponašanje.
* Roditelji nisu dovoljno informirani o rizicima internetskog nasilja i sigurnosti djece na društvenim mrežama.

**3.2. Analiza rizika psihosocijalnih čimbenika antisocijalnog ponašanja učenika**

* *Protokolom o postupanju u slučaju nasilja među djecom i mladima* unutar kojeg se nalazi *Obrazac o prijavi nasilja*, kao i *Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima* propisane su mjere zaštite prava učenika kao i postupanje odgojno-obrazovnih radnika Škole u cilju prevencije i rješavanja vršnjačkog sukoba, nasilnog ponašanja pojedinih učenika kao i ostalih oblika mogućih ugroza.
* Na početku nastavne godine, svi nastavnici, radnici Škole, učenici i roditelji se upoznaju sa spomenutim aktima.
* Škola povremeno provodi preventivne programe i veoma su rijetki slučajevi verbalnog ili fizičkog nasilja među učenicima.
* Učenici su upoznati s mogućnostima prijavljivanja nasilja i dostupnim oblicima podrške.
* Učenicima s rizičnim oblicima ponašanja, emocionalnim, psihičkim ili sličnim problemima se pruža psihološka pomoć pri ZJZ u Gračacu. Ističemo kako **Škola nema zaposlenog psihologa** te se učenici upućuju na spomenuti Zavod gdje psiholog dolazi iz Zadra u Gračac samo jednom u dva tjedna što nije dostatno za potrebe naših učenika.
* Činjenica je da **nastavnici i drugi radnici škole nisu dovoljno educirani za prepoznavanje eventualnih rizičnih ponašanja učenika i indikatora koji ukazuju na moguće prijetnje .**

**3.3. Osjetljive točke obzirom na suradnju s Osnivačem Škole, lokalnim vlastima, sigurnosnim i žurnim službama...**

***Zadarska županija*** kroz decentralizirana sredstva pomaže u nabavi opreme i tehnologije potrebne za povećanje sigurnosti rada u školama. SŠ Gračac je zatražila ponude od ovlaštenih osoba za izraduprocjena postojećeg stanja i analizu rizika te smo istu dostavili osnivaču s upitom o načinu financiranja izrade. Nismo dobili odgovor. Izradu postojećeg stanja Škole i analizu rizika izradila je Ravnateljica koja nema potrebne stručne kompetencije. U okviru svojih mogućnosti, iako Osnivač brine o mjerama kojima možemo unaprijediti sigurnosnu infrastrukturu, sigurno bi se trebao više uključiti. Činjenica je da **nam nedostaje stručna osoba** na ulaznim vratima Škole koja bi se bavila poslovima vezanima za sigurnost. Za prijelazno razdoblje dok nam resorno Ministarstvo ne odobri zapošljavanje Zaštitara, bilo bi dobro da ga Osnivač financira.

***Između PP Gračac, Odjela za maloljetničku delikvenciju*** i naše Škole, postoji dobra suradnja kako na prevenciji neželjenih oblika ponašanja naših učenika tako i na brzoj reakciji s njihove strane u slučaju da se dogodi incidentna situacija. Redovito se održavaju koordinacijski sastanci s lokalnom policijskom postajom u Gračacu na kojima sudjeluju i predstavnici općine, Vrtića, OŠ, SŠ, Zavoda za socijalnu skrb, medicinsku skrb... Suradnja omogućuje pravodobno prepoznavanje potencijalnih sigurnosnih rizika kao i rješavanje specifičnih izazova. Na taj način koordiniramo na području sprečavanja nasilja i drugih ugrožavajućih ponašanja na lokalnoj razini. Učestalije su ophodnje policije na područjima gdje se nalaze OŠ, SŠ i Vrtić u vrijeme održavanja nastave učenicima kao i za vrijeme boravka djece u vrtiću. Policijske stručnjake za prevenciju kriminaliteta smo konzultirali u izradi Procjene te su nam dali i određene smjernice u prepoznavanju potencijalno rizičnih čimbenika i osoba. Za vrijeme posljednjeg dana nastave učenika završnih razreda, obvezno se poziva policija radi uspostavljanja reda i mira koji narušavaju maturanti konzumirajući alkohol te oštećuju ili uništavaju imovinu Škole. Posljednjih godina primjećeno je da učenici manje piju alkohol te nisu skloni izazivanju većih ekscesa.

**Zadovoljavajuća je suradnja s *lokalnom Civilnom zaštitom***. Uslijed nedavnih poplava brzom komunikacijom se uspostavio način zbrinjavanja i prijevoz učenika do njihovih domova na poplavljenom području. Naši učenici redovno pomažu kod takvih ugrožavajućih situacija. U slučaju neprohodnih cesta od unutrašnjosti Hrvatske prema Dalmaciji (zimi zbog snijega) u suradnji sa Civilnom zaštitom naša Škola često postaje mjesto za prenoćište i zbrinjavanje putnika. O brizi i njezi putnika sudjeluju zaposlenici Škole. Učestala je suradnja s Civilnom zaštitom kod skupljanja pomoći socijalno ugroženim osobama na području Općine Gračac kao i starim i nemoćnim osobama.

**Nadležne inspekcije kontinuirano kontroliraju *protupožarnu*** školsku infrastrukturu kako bi se identificirali potencijalni izvori opasnosti od požara a lokalne vatrogasne postrojbe sudjeluju u situacijama kad provodimo vježbe evakuacije zbog požara. Zgrada Škole ima osiguran pristup vatrogasnim vozilima koji sa sjeverne strane zna biti zakrčen parkiranim automobilima. Od prije nekoliko godina postoje i vanjski hidranti. Sukladno zakonskim obvezama postoje procedure za slučaj požara, plan evakuacije koji se nalazi unutar školske zgrade. Radnici Škole osposobljeni su za korištenje vatrogasnih aparata i postupanje u hitnim situacijama vezanim za požare.

**S *lokalnim hitnim medicinskim službama*** nemamo posebni komunikacijski kanal već koristimo broj 112 ili 194 koji zovemo u slučaju potrebe. Pristup vozilima hitnih službi je osiguran do samog ulaza u školsku zgradu. Napominjemo da se zgrade hitne pomoći, vatrogasne službe, policijska uprava nalaze u krugu od stotinjak metara udaljene od same zgrade Škole što osigurava brzu intervenciju i dolazak istih u slučaju ugrožavajućih situacija.

**S *Hrvatskim zavodom za socijalni rad****,* podružnica u Gračacu, imamo redovitu komunikaciju. Uglavnom se radi o razmjeni podataka vezanih za učenike koji su u tretmanu zavoda za socijalni rad (uspjeh u školi, suradnja s roditeljima, da li je učenik u tretmanu stručne službe i sl.). Također, ukoliko Razredno vijeće ili stručna služba primijete da postoje problemi u ponašanju i/ili obiteljski problemi i/ili ne ispunjavanje školskih obveza, Škola šalje dopis zavodu za socijalni rad s kratkim opisom problematične situacije na temelju čega Hrvatski zavod za socijalni rad dalje postupa ukoliko smatra potrebnim. Ukoliko se u Školi dogodi bilo koji oblik nasilnog ponašanja, o tome obavezno izvještavamo Zavod.

**3.4. Suradnja Škole s roditeljima učenika**

Suradnja Škole s roditeljima učenika je zadovoljavajuća s obzirom na malen broj učenika. Putem roditeljskih sastanaka, informacijama za roditelje, sastanaka Vijeća roditelja, isti dobivaju sve potrebne informacije vezane uz sigurnost u Školi kao i uključivanje roditelja u sve aktivnosti Škole. Na ovim sastancima roditelji mogu svojim prijedlozima i savjetima doprinijeti izradi aktualnog Protokola o sigurnosti. Nedostaci su slab odaziv roditelja učenika na sastanke.

Razrednici imaju WhatsApp grupe sa roditeljima učenika. Potrebne informacije dobivaju i putem Web stranice Škole kao i putem e dnevnika a dostupni su im i telefonski brojevi te elektronski kontakti razrednika, ravnateljice, stručne službe, koje mogu kontaktirati u bilo koje vrijeme.

Poželjno bi bilo **uključiti roditelje u radionice i simulacije sigurnosnih procedura.**

1. **RIZICI SIGURNOSTI U ŠKOLI**

**Škola nema zaposlenu osposobljenu osobu na ulaznim vratima Škole** koja bi jamčila veću razinu sigurnosti i zaštite za naše učenike i radnike Škole.

**Nastavnici i drugi radnici nisu dovoljno educirani za prepoznavanje rizičnih ponašanja učenika** i indikatora koji ukazuju na moguće prijetnje.

**Dvorište školske zgrade nije u cijelosti fizički zatvoreno**.

**Prometovanje školskih autobusa i osobnih vozila kroz dvorište Škole** (južna strana) **ugrožava sigurnost učenika i zaposlenika.**

**Parkiranje automobila na sjevernoj strani zgrade Škole uz glavni ulaz onemogućava prilaz vatrogasnim vozilima u slučaju požara.**

Sukladno postojećim sigurnosnim mjerama koje se provode u školi procjena je Sigurnosnog tima da je rizik neželjenih situacija u Školi sveden na minimum. Planom mjera sigurnosti i zaštite detaljno se trebaju utvrditi sigurnosne mjere koje će se provoditi, naročito one koje nedostaju.

**ZAKLJUČAK**

Srednja škola Gračac ulaže značajne napore u stvaranje sigurnog i poticajnog okruženja za učenike, nastavnike, ostale radnike te posjetitelje. Provedena sigurnosna procjena pokazala je da škola već posjeduje visoko razvijen sustav zaštite, koji se temelji na jasnim pravilnicima, tehničkim rješenjima i organizacijskim mjerama.

Kontrola ulaska i izlaska osoba u zgradu Škole (zaključavanjem ulaznih vrata), zaštitne rešetke na prozorima u prizemlju Škole, redovite sigurnosne inspekcije zaštite na radu i protupožarne zaštite, osposobljavanje radnika za krizne situacije te suradnja i komunikacija sa sigurnosnim službama policijom i prometnim redarstvom ključni su elementi postojećeg sustava koji osigurava visoku razinu zaštite.

Međutim, procjena analize rizika ukazala je na nekoliko područja koja zahtijevaju daljnja poboljšanja:

* Unatoč postojećim mjerama zaštite, potrebno je i dalje jačanje kontrole pristupa školi, posebice kroz uvođenje video nadzora , alarmnog sustava, interkoma...
* Vježbe evakuacije, iako se provode, potrebne su u većoj učestalosti kako bi se osigurala bolja pripremljenost učenika i radnika u slučaju požara, potresa ili napada.
* Kontinuiran rad na prevenciji nasilja i vandalizma.
* Za sigurnost u digitalnom okruženju potrebno je dodatno educirati učenike, roditelje i nastavnike te uspostaviti mehanizme za pravovremeno prepoznavanje i rješavanje digitalnih prijetnji.
* Procjena rizika prometne sigurnosti učenika oko zgrade Škole pokazala se kao još jedno područje u kojem su nužne dodatne mjere (zaustavljanje prometovanja kroz dvorište zgrade Škole te zabrana parkiranja automobila).

Kontinuirana evaluacija i unapređenje sigurnosnih mjera od ključne su važnosti za održavanje visokih standarda zaštite kako bi Škola bila mjesto u kojem bi se svi u konačnici osjećali sigurno i zaštićeno. Škola će redovito pratiti sve rizike te koristiti najučinkovitije strategije za njihovo smanjenje/otklanjanje.

KLASA: 011-03/25-03/6

URBROJ: 2198-1-70-25-2

 